Overtal meg – hvis du kan
Et undervisningsopplegg om press, grenser og samtykke
	Målgruppe: 9.–10. trinn
Tidsbruk: 90 minutter (kan kortes ned til 45 ved behov)
Fag: Folkehelse og livsmestring, naturfag (kropp og helse), norsk, KRLE, samfunnsfag



	Tid
	Aktivitet
	Del

	0–10 min
	Oppvarming – felles samtale om press
	Del 1

	10–35 min
	Rollespill i par (3–4 scenarioer med rolleskifte)
	Del 2

	35–60 min
	Aktiv pause + felles refleksjon
	Del 3

	60–90 min
	Overføring til samtykke
	Del 4



	Om tidsbruk
Opplegget er bygget som et fullt løp på 90 minutter (to skoletimer), fordelt på de fire delene som vist i tabellen over. Har dere bare én skoletime (45 minutter) til rådighet, går det fint å korte ned. Prioriter i så fall Del 2 (rollespillet) og Del 4 (overføringen til samtykke) – det er kjernen i opplegget. Kutt eller kort ned den aktive pausen i Del 3, begrens refleksjonen til to–tre spørsmål, velg færre scenarioer (2–3 i stedet for 3–4), og vis kun ett eller to av filmklippene i Del 4 i stedet for alle fire.


Formål
Elevene skal gjennom erfaring og rollespill forstå hva press er, hvordan det oppleves å bli presset og å presse andre. Opplegget starter med hverdagslige situasjoner som ikke handler om seksualitet, slik at elevene kan kjenne på mekanismene trygt og med litt avstand. Gjennom refleksjon i etterkant kobles erfaringene til samtykke i bredere forstand – inkludert seksuelt samtykke.
	Elevene vil erfare og reflektere over:
· Hvordan det føles å bli presset, og å gi etter
· Hvilke strategier som brukes for å overtale: smiger, skyldfølelse, mas, bagatellisering
· Hvorfor det kan være vanskelig å si nei, særlig til noen man kjenner eller ser opp til
· Hvordan makt, relasjon og gruppepress påvirker grenser
· Hva et tydelig og frivillig ja faktisk er, i motsetning til fravær av nei



Del 1: Oppvarming – «Hva er press?» (10 min)
Start med en kort runde før rollespillet. Ingen «riktige» svar – formålet er å vekke tanker og løsne stemningen.

	💡 Tips: Det første spørsmålet kan være sårbart å svare på i plenum. Vurder å la elevene først tenke eller snakke to og to i ett minutt, uten at det trenger å deles i plenum.



Spørsmål til plenum (still ett eller to):
· Har noen noen gang fått deg til å gjøre noe du egentlig ikke ville? Hva skjedde?
· Er det noen situasjoner der det er lettere å si ja, selv om man egentlig vil si nei?
· Hva er forskjellen på å bli overbevist og å bli presset?

La noen svare kort. Ikke press noen til å dele noe personlig. Avslutt med å si at dere nå skal prøve ut akkurat dette i en øvelse.

Del 2: Rollespill i par (25 min)
Øvelsens struktur
Øvelsen er bygget over formatet «Kan jeg få buksa di?» (trygg.lnu.no) – en øvelse der én person forsøker å overtale en annen om å gi fra seg noe eller gjøre noe, og den andre øver på å si nei – gjentatte ganger, mot ulike strategier.
Den sentrale erfaringen er: Å si nei én gang er som regel ikke nok. Presset fortsetter. Og det er nettopp det øvelsen gir elevene kjennskap til, på trygg grunn.

Gjennomføring
· Del inn i par. Den ene er A, den andre er B.
· B har som oppgave å forsøke å få A til å si ja til noe. B skal bruke ulike argumenter og strategier.
· A skal kjenne etter og svare slik det kjennes naturlig – enten ved å svare ærlig ut fra egne følelser, eller ved å spille en rolle. Begge deler er greit: å late som kan gjøre øvelsen mindre personlig og lettere å stå i, samtidig som man øver på å stå imot press. 
· Dere spiller i 2–3 minutter per scenario, deretter bytter dere rolle med et nytt scenario.
· Læreren viser fram scenariene på lystavle fra PowerPointen som følger med denne ressursen (kan eventuelt også leses opp).
· Har du en klasse som trenger å få ut litt energi, kan rollespillet gjerne gjøres stående og i bevegelse i stedet for sittende.
· Trenger dere mer dynamikk i klassen, kan dere også bryte opp parene underveis og sette sammen nye for enkelte av scenarioene.
· Valgfritt: Du kan gjøre elever til medskapere ved å i forkant av øvelsen invitere tre-fire elever til å skrive egne scenarioer som reflekterer situasjoner de kjenner fra eget liv.





	Regler som leses høyt til klassen:
· Det er lov å si nei uten begrunnelse.
· Ingen skal gjøre noe fysisk – dette er kun dialog.
· Dette er en øvelse, ikke en konkurranse om hvem som overbeviser best.
· Hvis noe kjennes ubehagelig, si «stopp» og snakk med læreren.




Scenarioer – velg 3–4
Scenarioene er delt inn etter kategori. Rekkefølgen er ment å gå fra det lette og konkrete til det mer relasjonelt komplekse.

Kategori 1: Ting og tjenester
Lavterskel og konkret – godt egnet til oppstart. Alle kjenner seg igjen.
	Scenario A
Ting og tjenester
	«Jeg er så sjukt tørst – kan jeg ta en slurk av deg?»



	Scenario B
Ting og tjenester
	«Gidder du å betale for meg i kantina? Jeg vippser deg seinere, jeg lover.»



	Scenario C
Ting og tjenester
	«Hva er svaret på oppgaven? Jeg orker ikke gjøre den selv, jeg er så trøtt.»



Kategori 2: Digitalt press
Gjenkjennelig for ungdom, og tett koblet til samtykke rundt bilder og privatliv.
	Scenario D
Digitalt press
	«Kan jeg legge ut dette bildet av deg? Du ser jo bra ut.»



	Scenario E
Digitalt press
	«Kan du skru på Snapmap for meg? Jeg følger alle vennene mine.»



	Scenario F
Digitalt press
	«Kan jeg se gjennom bildene og chatten du har med X? Jeg lover å ikke si noe.»








Kategori 3: Sosialt og gruppepress
Her opplever mange at det er vanskeligst å si nei, fordi det sosiale står på spill.
	Scenario G
Sosialt press
	«Vi sier jeg var hjemme hos deg i går, ikke sant? Foreldrene mine tror vi var der.»



	Scenario H
Sosialt press
	«Du kan vel bli med på fest? Alle andre skal dit. Det blir rart om bare du ikke er med.»



	Scenario I
Sosialt press
	«Kan du ta skylda for det som skjedde? Du får mye mindre kjeft enn meg.»



Kategori 4: Rus og risikoatferd
Tydelig relevant for forebygging, og gir bro til alvorlige temaer. Bruk gjerne i kombinasjon med kategori 3.
	Scenario J
Rus og risikoatferd
	«Jeg har fiksa øl som vi kan teste i helgen – er du med?»



	Scenario K
Rus og risikoatferd
	«Se her, prøv en snus!»



	Scenario L
Rus og risikoatferd
	«Jeg har en vape, vil du prøve?»



Kategori 5: Intimsonen
Størst overførbarhet til seksuelt samtykke. Bruk gjerne til slutt, eller kun med modne grupper. Her kan du understreke at man ikke skal gjennomføre det man spør om, bare forsøke å overbevise.
	Scenario M
Intimsonen
	«Kan jeg klemme deg?»



	Scenario N
Intimsonen
	«Kan jeg lene hodet på skulderen din? Jeg er så sliten.»



	Scenario O
Intimsonen
	«Kan du sende meg en nude? Bare på Snap, du er fin.»




	💡 Til læreren – om Scenario O: Dette scenarioet åpner for samtale om press rundt bilder og privatliv, som mange unge kan oppleve. Husk å gi A en hemmelig følelse (se under) slik at situasjonen ikke føles for personlig. 



Ekstra dimensjon: Hemmelige følelser
For noen runder kan A få en lapp fra læreren med en instruksjon om å spille ut en hemmelig følelse. A vet noe om seg selv som B ikke vet. Dette speiler virkeligheten: vi gir ikke alltid uttrykk for det vi faktisk kjenner. Elementet ufarliggjør også øvelsen fordi A ikke må være personlig.

	Eksempler på hemmelige følelser
	Til refleksjon etterpå:

	• A liker egentlig B godt og vil ikke skuffe B
	• Ga A inntrykk av noe annet enn det hen faktisk følte?

	• A er ikke helt sikker på hva A vil, men tør ikke si det
	• Visste B hva A egentlig kjente på?

	• A føler seg presset, men smiler og later som alt er greit
	• Hvordan kan man være trygg på at den andre faktisk vil det man ber dem om?

	• A er usikker, men vil ikke virke feig
	

	• A er sliten og orker ikke diskutere, så det er lettere å bare gi etter
	

	• A er redd for at et nei skal ødelegge vennskapet
	



Del 3: Aktiv pause og felles refleksjon (25 min)
Aktiv pause (valgfri)
Bryt opp undervisningen med bevegelse før refleksjonen. Her er tre måter å gjøre det på:

	Alternativ 1: Tommel opp / tommel ned
Elevene reiser seg. Still påstander fra rollespillene (velg ut de du synes er best):
 
«Det var lett å si nei.»
«Det ble vanskeligere å si nei jo flere ganger den andre spurte.»
«Jeg ble påvirket av hva den andre følte.»
«Jeg følte at jeg måtte forklare eller unnskylde meg for å si nei.» 
«Jeg merket at den andre brukte skyldfølelse eller sutring.»
«Det virket som om den andre ikke hørte etter da jeg sa nei.»
«Jeg kjente meg ekstra presset når den andre nevnte at «alle andre» gjorde det.»
«Jeg smilte eller lo, selv om jeg egentlig ikke syntes situasjonen var grei.»
«Kroppsspråket mitt viste noe annet enn det jeg sa.»
«Jeg tenkte mer på hva den andre ville, enn på hva jeg selv ville.»
«Det føltes rart å presse noen, selv om det bare var lek.»
«Jeg la merke til at den andre ble ubekvem, men fortsatte likevel å spørre.»
«Det var lettere å gi opp med en gang jeg fikk et tydelig nei.»

Tommel opp = enig, tommel ned = uenig.

Alternativ 2: Del rommet i to
Den ene siden = ja / enig, den andre = nei / uenig. Still spørsmål og la elevene stille seg på en av sidene i rommet.


Steg 2: Fordype
Velg to eller tre spørsmål som passer gruppen:
· I hvilke scenarier var det vanskeligst å si nei? Hvorfor?
· Var det noen typer argumenter som var vanskeligere å stå imot? Hvorfor? (Led gruppen inn på: smisk, bagatellisering, trygling, vennskap, skyldfølelse, lojalitet, krisesituasjon)
· Hvordan sa dere nei? Brukte dere noen unnskyldninger?
· Var det noen som ga etter for å slippe ubehag, ikke fordi de ville? Hva slags «ja» er det?
· Var det noe i kroppsspråket til A som viste at hen ville eller ikke ville?
· Hvordan var det å ta imot et nei? Var det noen scenarier der det var vanskeligere?
· Hva skjedde med den som presset, da den andre ga etter – la de merke til det?
· Hvem er det vanskeligst å si nei til? Hvorfor?

Del 4: Overføring – hva handler dette egentlig om? (30 min)

Denne delen lar elevene selv trekke koblingene – læreren stiller spørsmål og skriver på tavlen, men gir ikke svarene. Målet er at klassen gradvis beveger seg fra det de erfarte i øvelsen, til å gjenkjenne de samme mekanismene i seksuelle situasjoner.

Steg 1: Fra øvelsen til andre situasjoner
Start bredt. Disse spørsmålene kan stilles til hele klassen:
	«Dere har nå laget en liste over røde flagg og respektfulle måter å spørre på. Tenk over: Hvilke andre situasjoner fra hverdagen kan ligne på det dere øvde på?»



La elevene komme med eksempler. Skriv dem gjerne opp. Noen vil si ruspress, vennepress, sosiale medier. Noen vil kanskje si seksuelle situasjoner. Følg det som kommer – ikke styr mot en bestemt konklusjon ennå.

Steg 2: Mot romantiske og seksuelle situasjoner
Når hverdagseksemplene er oppe, ta et lite skritt videre. Spør:
	«Kan noen av de røde flaggene dere har satt opp – de strategiene B brukte – også brukes av noen som vil overtale en annen til noe seksuelt?»
«Hvilke av dem tror dere kan dukke opp der?»



La elevene svare. Ikke korriger eller fyll inn. Er det strategier de ikke nevner, kan du spørre videre:
· Hva med mas og gjentagelse – kan det skje der?
· Hva med å spille på lojalitet eller frykt for å miste noen – «hvis du liker meg, kan du vel gjøre dette»?
· Hva med «alle andre gjør det» – dukker det opp der?

Vis et utdrag fra Samtykkefilmen (se PowerPoint slide 6), som illustrerer hvordan man ikke bør forsøke å overtale noen seksuelt: 

FILMKLIPP 05: Slik ber du ikke om samtykke

Oppfølgingsspørsmål:
· Kjenner dere igjen noen av disse strategiene fra rollespillet dere selv gjorde?
· Hvis personen til slutt sa ja – hva slags ja var det, tror dere?
· Hva skulle til for at det hadde blitt et ekte, frivillig ja i denne situasjonen?

Vis deretter et nytt filmklipp (PowerPoint XX), som illustrerer hvordan man kan gjenkjenne at noen ikke har lyst i en seksuell situasjon:

FILMKLIPP 08: Hvordan ser man om noen ikke vil?

Oppfølgingsspørsmål:
· Hva var det i kroppsspråket som viste at personen ikke hadde lyst?
· Hvorfor er det ikke alltid lett å si nei høyt, selv om man tydelig ikke vil?
· Selv om det her kan virke tydelig at hun ikke vil – i hva slags situasjoner kan grensene likevel bli overtrådt? (Tips: alkoholpåvirkning, eller at den andre velger å tolke taushet som ja)


	Til læreren: Elevene trenger ikke si ordet «samtykke» for at dette skal være verdifullt. Det viktige er at de selv kjenner igjen mekanismene. Du kan introdusere begrepet når de har funnet dem selv: «Det dere beskriver nå – det er akkurat hva vi mener med samtykke.»



Kort om loven
Hvis dere har tid, kan du spørre om elevene kjenner innholdet i den nye samtykkeloven. Vis den gjerne som en slide:

	Samtykkeloven (2025):
Norsk straffelov krever at seksuell omgang bygger på et frivillig samtykke fra begge. Samtykke kan gis på ulike måter – for eksempel gjennom ord, handlinger, blikk eller berøring. Har man sagt nei, eller på andre måter gitt uttrykk for at man ikke ønsker seksuell omgang, så har man ikke samtykket.



Steg 3: Hva er egentlig et ja?
Vi avslutter opplegget med å vise elevene positive eksempler på hvordan man kommuniserer om samtykke. Nå kan du vise neste filmsnutt (slide XX), eksempler på hvordan man kan spørre om samtykke på en god måte.

FILMKLIPP 10: Hvordan spørre på en fin måte?



Oppfølgingsspørsmål:
· Hva var det konkret som gjorde denne måten å spørre på god?
· Hvordan tror dere det hadde kjentes hvis svaret hadde blitt nei i denne situasjonen?
· Hva tror dere skal til for at flere synes det er naturlig å spørre sånn?

Avslutt med å vise filmsnutten som illustrerer hvordan man kan gjenkjenne et tydelig ja: 

FILMKLIPP 07: Hvordan ser samtykke ut

Oppfølgingsspørsmål:
· Var dette en person som bare «lot det skje», eller virket hun aktivt deltakende?
· Hva er det som gjør dette til et ekte samtykke?
· Hvis dere skulle sammenligne alle klippene dere har sett i dag – hva er de tydeligste forskjellene mellom et «nei» og et «ja» i kroppsspråk?

Avslutning av opplegget – spør klassen:
Hvis dere skulle oppsummere hele dette opplegget i én setning – hva ville dere sagt at det handler om?
Hva sitter dere igjen med etter å ha sett alle disse eksemplene?


	Avslutt med å lande på dette – gjerne som en felles setning klassen formulerer selv:
Samtykke er ikke fravær av nei. Det er tilstedeværelsen av et tydelig ja. Og et tydelig ja er mulig – men det krever at begge parter faktisk kan si nei uten at det blir dårlig stemning.




Vedlegg A: Røde flagg og respektfulle spørsmål
I tillegg til elevenes egne forslag, kan du fylle på med disse, skrive dem opp på tavlen, dele ut eller henge i klasserommet etter at øvelsen er ferdig.
	🚩 Røde flagg
	✅ Respektfulle spørsmål

	«Kom igjen, jeg vet du vil.»
	«Er dette greit for deg?»

	«Det er ikke så farlig.»
	«Du trenger ikke gjøre det hvis du ikke vil.»

	«Bare gjør det for meg.»
	«Jeg vil ikke at du skal si ja bare for min skyld.»

	«Alle andre gjør det.»
	«Er du sikker?»

	«Det er dårlig gjort å si nei.»
	«Det er helt greit å si nei.»

	«Jeg blir skikkelig skuffet om du ikke gjør det.»
	«Hva tenker du?»




Ressurser og videre arbeid
Nyttige lenker
· trygg.lnu.no – øvelsesbasen som dette opplegget er bygget på
· ung.no – for elever som vil lese mer om grenser, press og seksualitet
· amnesty.no/undervisning-om-sex-og-samtykke – Amnesty Norges opplegg om samtykke
· dinutvei.no – nasjonal hjelpelinje for vold og overgrep: 116 006 (døgnåpent)


